På dagens etape skulle rytterne ud på en hård og krævende rute, med masser af højdemeter og en udfordrende stigning. På trods af dagens udfordringer, var det et relativt stort felt der efter 122 km kunne spurte om sejren på målstregen i Huzhu. Her lykkedes det igen en stærkt kørende Nikola Aistrup at sikre holdet en topplacering, da han kører ind på en flot 9. plads. Nikola ligger nu efter 2. etape nr. 12 i det samlede klassement 16 sekunder efter den førende rytter fra Slovakiet. Af holdets øvrige ryttere sidder både Sebastian Balck, Lars Andersson, Lucas Persson og Magnus Cort med feltet hjem og får noteret samme tid som Aistrup. Mikkel Mortensen og Morten Høberg kommer ind i anden gruppe et par minutter efter hovedfeltet og holdet ligger efter 2. etape nu på en foreløbig 9. plads i den samlede holdkonkurrence. Søndag bliver rytterne endnu engang udfordret i højderne, når de på 3. etape fra Xining - Qinghai Lake skal ud på 147 hårde kilometer. På etapens højeste punkt skal rytterne helt op i 3450 meters højde. Etapen slutter ved mål i 3450 meters højde.

Referat:
På 2. etape af det kinesiske cykelløb Tour of Qinghai Lake viste Team Concordia Forsikring Himmerlands Nikola Aistrup forrygende kørsel, da han på lørdagens 122 km lange etape fra Duoba - Huzhu kørte en 9. plads hjem til holdet.